Strømmens Værksted

**Strømmens Værksted** var et mekanisk verksted med jernstøperi. Det ble grunnlagt i 1873 av ingeniør W. Ihlen. Opprinnelig ble det bygget jernbanevogner og mindre støpegods (blant annet lysarmaturer). Den første jernbanevognen ble levert i 1874.

## Historie
Verkstedet var i lange tider i familien Ihlens eierskap og ledelse. I 1883 overtok Nils Claus Ihlen ledelsen. Han ledet bedriften til 1908. 

Ihlen ble senere utenriksminister og, i likhet med statsminister Gunnar Knudsen, anklaget for å sko seg på første verdenskrig. Både Strømmens Værksted og Strømmen Staal fikk fulle ordrebøker. Nesten halvparten av alt vognmateriell til Norges Statsbaner skrev seg fra Strømmen, og den britiske blokaden førte til enorm etterspørsel etter godsvogner fordi varetransporten måtte flyttes fra skip til tog - først og fremst eksporten av fisk til Tyskland. Bergensbanen opplevde en firedobling av godstrafikken. Ingen av stormaktene kunne holdt krigen gående, om Norge hadde holdt tilbake leveransene av nitrater, svovelkis og nikkel, råvarer som våpenindustrien avhang av. Det som skulle til Tyskland, måtte nå med tog.  

I 1922 overtok sønnene Joakim og Alf Ihlen ledelsen og omgjorde Strømmen til et aksjeselskap.

Jernstøperiet ble bygget om til stålverk, og i 1902 ble de første helstøpte gjenstander levert. Strømmen ble etter hvert i stand til å levere helstøpt gods, først og fremst skipspropeller på opptil fire tonn.

I 1925 begynte verkstedet med fabrikasjon av busser. I 1929 ble den første bussen bygget. Den var bygget i aluminium med selvbærende karosseri og utstyrt med en Leyland-motor. Bussene ble kalt «Strømmen-buss». Den viktigste kunden var Oslo Sporveier. Under krigen ble bussene bygget som trolleybusser.

Strømmen har bygget de fleste jernbanevognene til NSB, togsettene til NSBs lokaltrafikk og de første T-banevognene til  Oslo Sporveier (T1000-serien-/T1100- og T1300-serien samt T2000). T1000, T1100 og T1300 er av samme type med forskjellige nummere ettersom de ble bygget. T1300 er ombygde T1100-vogner.

I årene før andre verdenskrig monterte Strømmen Dodge-personbiler for Norske Drosjeeieres Felleskjøp av importerte deler. 

Under andre verdenskrig produserte Strømmen knottgeneratorer som erstattet drivstoff da bensinimporten opphørte.

I 1970 ble Strømmens Værksted delt i to selvstendige bedrifter. Strømmens Verksted A/S med vognfabrikken og Strømmen Stål A/S Strømmen/Raufoss med stålstøperiet. Strømmen Stål ble nedlagt på 1970-tallet, og noen år seinere kjøpte den kjente finansmannen Olav Thon bygningene og omgjorde de gamle fabrikklokalene til Strømmen Storsenter, Norges største kjøpesenter.

Verkstedet var fremdeles i drift til ut på 2000-tallet, men eides av det kanadisk-tyske selskapet Bombardier Transportation. Avdelingen på Strømmen drev hovedsakelig med vedlikehold og modernisering av vognmateriell for NSB. Den nye kongevognen var en av de siste jernbanevognene som ble bygget ved Strømmen. Og mellomvognene som ble påmontert på type 71 togsettene, og levert til Flytoget i 2009.  

I 2011 ble alt av vedlikeholdoppdrag og modernisering av togmateriell på Strømmens Verksted nedlagt, og de ansatte ble overført til Bombardiers andre avdelinger. 

## Referanser


## Litteratur
* Kaare Fasting, *Strömmens Værksted gjennom 100 år : 1873-1973* (1974)
* Kari Amundsen, *Strømmen og Strømmens værksted : fra industri til handel* (1996) ISBN 82-7357-008-8

## Eksterne lenker
* Norsk Teknisk Museum om Strømmens Værksted
* Utfyllende artikkel fra Sporveismuseet om Strømmens Værksted
* Strømmen Værksted, fra Lokalhistoriewiki